《茶荔谣》
元代·熊鉌

阳春播一气，著处成芳菲。闽地本荒落，山川亦何奇。

嬴刘始为郡，望秩暨武夷。通仕良鲜少，贡入还稀微。

晚唐得常公，文化今有遗。国初归职方，况复兵革稀。

圣化溥涵育，生生浩无涯。昭陵锐图治，四夷息鞭笞。

峨峨四谏官，日晏犹彤墀。君谟起南服，感知无不为。

芹曝犹欲献，茶贡讵非宜。草木贵多识，荔谱何伤而。

岂意成滥觞，岁献妨耕犁。当年东坡老，作诗叹荔枝。

诗语似成谶，采茶武夷溪。民力固甚惫，卉木且具腓。

士人作是事，兴言痛心脾。闽溪何澍湃，闽山何嵚𡼭。

彼一草木秀，不惮勤航梯。昌黎感二鸟，世道矧益漓。

我思全盛际，贤书连驲驰。公卿项背望，仄席须谋惟。

十家九诗书，三年下芝泥。宣靖名节著，炎绍勋业资。

乾淳道学称，人物世有之。大雅日以丧，迂阔贻世讥。

茫茫宇宙内，此柄伊谁司。后生无典刑，流风砭人肌。

皇天岂将老，伤哉相沦彝。地气有旺歇，回斡应何迟。

百卉岁发荣，英杰生无时。风气谅有开，久矣斯人疲。

武夷大隐山，自有百世师。来哲倘可俟，拳拳留此诗。

作者简介：（1253—1312）建宁建阳人，字去非。初名铄，字位辛。号勿轩，一号退斋。度宗咸淳十年进士。授汀州司户参军。入元不仕。幼志于濂、洛之学，从朱熹门人辅广游，后归武夷山，筑鳌峰书堂，子弟甚众。有《三礼考异》、《春秋论考》、《勿轩集》等。